Мэкъумэш IэнатIэм зеужь
БлэкIа илъэсыр республикэм и мэкъумэш IэнатIэм и унэтIыныгъэ зыбжанэм ехъулIэныгъэхэр яIэу яухащ.
Кавказ Ищхъэрэ федеральнэ щIыналъэм Къэрал статистикэмкIэ и къулыкъущIапIэм и управленэм къызэритамкIэ, Къэбэрдей-Балъкъэр Республикэм и мэкъумэшыщIэхэм 2020 гъэм гъавэрэ джэшхэкIыу тонн мелуан 1,2-рэ кърахьэлIащ. Ар 2019 гъэм яхузэфIэкIам нэхърэ проценти 9,1-кIэ нэхъыбэщ.
Гъавэу гектар къэс къытрахыр ику иту центнер 53,1-м нагъэсын яхузэфIэкIащ. Илъэс кIуам еплъытмэ, ар проценти 4,7-кIэ нэхъыбэщ. КъБР-м Мэкъумэш хозяйствэмкIэ и министерствэм къит бжыгъэхэм ятепщIыхьмэ, щIым елэжь IуэхущIапIэ псоми зэхэту нартыхуу тонн мин 872-рэ кърахьэлIащ – ар проценти 10,8-кIэ нэхъыбэщ илъэс кIуам къайхъулIам нэхърэ. Илъэс блэкIам здынэсам ефIэкIащ сэхуранымкIи – тонн мин 23-рэ Iуахыжащ (проценти 105,4-рэ), кIэртIофымкIи – тонн мини 164-рэ (проценти 101,2). Губгъуэхэм щагъэкIами, хуабэщхэм щащIами псори зэхэту хадэхэкIыу тонн мин 330-рэ Iуахыжащ (илъэс кIуам елъытауэ процент 92,9-рэ). Зэи къэмыхъуауэ, пхъэщхъэмыщхьэрэ мэракIуэхэкIыу куэд къахуэкIащ — тонн мин 470-м щIигъу Iуахыжащ. АбыкIэ республикэм Урысей Федерацэм етIуанэ увыпIэр щиубыдащ. КъытекIуар Краснодар щIыналъэм и закъуэщ.
ДЖАТЭ Къантемыр.
